次韻道卿催梅
作者：周紫芝
朝代：宋

paragraphs: 江上連朝暗飛雪，花信風遲寒凛冽。
東閣觀梅殊未妍，揚州何遜心應折。
何郎思苦花欲開，羯鼓不倩天公催。
詩翁自是催花手，能挽春從天際來。
帳下玉人羞起晚，弄粉含姿半驕蹇。
應憐冶葉與倡條，有意凌寒入芳苑。
君詩好更誰與論，會令寒谷生春温。
冰姿一笑忽滿眼，誰道鶴林花有神。